
АПСТРАКТ
Процес прикључења Европској унији је у великој мери вођен јасним и детаљно развијеним процедурама, па на први поглед може изгледати као да у целокупном процесу нема превише простора за креативно деловање националних монетраних власти. Међутим, обзиром на трајање овог процеса, редослед корака и припремне радње постају важан аспект укупног процеса, који остаје у надлежности држава кандидата. На неке фазе интеграција се данас гледа са много више скепсе него деценију пре. Ово се пре свега односи на приступање чланица Европској монетарној унији. За разлику од раније доминантног, готово догматског, става да монетарна интеграција представља кулминацију овог процеса, данас се све више на ову фазу интеграције гледа као на независну одлуку, коју треба донети на бази објективне научне анализе предности и недостатака. С тога је веома важно за сваку од будућих земаља чланица одређење оптималног момента приступања Европској унији, а потом и Европској монетраној унији, са аспекта минимизирања трошкова прилагођавања, и максимирања користи од будућег чланства. Циљ рада је одређивање оптималног момента уласка Србије у Европску унију, са економског аспекта, односно достизања нумеричких вредности кључних макроеономских података који су се издвојили као најзначајнији индикатори у овом процесу.

УВОД

Европска унија је резултат политичког и економског уједињења земаља Европе, а њеном јачању доприносе управо нове земље чланице. Зато и не чуди што је од првобитних шест земаља које су формирале Европску економску заједницу (Немачка, Француска, Холандија, Белгија, Луксембург и Италија) настала унија коју тренутно чини 28 земаља, са тенденцијом даљег проширења. Анализом економског нивоа развијености њених чланица, не може а да се не уочи превелика разноликост у нивоу економске развијености и животном стандарду њених грађана: од Луксембурга, који представља једну од најбогатијих земаља (у 2012. години имао бруто домаћи производ (БДП) по глави становника 2,5 пута већи од просека ЕУ)  до Бугарске и Румуније (чланице које имају БДП по глави становника мањи од 50% просека ЕУ) (Еуростат, 2013), које немају друге карактеристике осталих земаља чланица Европске уније, осим самог чланства. За Србију, која је као свој стратешки циљ дефинисала приступање Европској унији, веома је важан одабир адекватног (оптималног) момента приступања, и то не са аспекта постигнуте политичке воље, већ остварених економских резултата, како не би била само још једна у низу чланица која доприноси бројчаном увећању уније, али не и сопственом економском развоју.

Имајући у виду целокупан процес стварање Европске уније у облику који је данас познат, и анализом свих предлога организације европских земаља, уочава се доминантно присуство пре свега политичких критеријума, док су економски критеријуми ипак остали у другом плану. Иако основу за остварење монетарне интеграције, као највишег облика економских интеграција, представљају и економски критеријуми, обликовани кроз критеријуме конвергенције из Мастрихта, само њихово постојање не значи и њихово нужно достизање и остварење од стране земаља кандидата. У тренутку формирања Европске монетарне уније 1999. године, само су три од 11 земаља испуњавале свих пет дефинисаних економских критеријума (Луксембург, Француска и Финска), што довољно говори у прилог тврдњи о занемаривању економских показатеља и важности испуњених критеријума за увођење заједничке валуте (Мандел (Mundell), 1961). Иако се у дефинисању критеријума конвергенције пошло од Манделове теорије оптималног валутног подручја, у међувремену је настала својеврсна замена идеја, и уместо да се пажња посвећује критеријумима функционисања валутног подручја, фокус је усмерен на критеријуме конвергенције, чије достизање није постављено као чврст услов приступања монетраној унији. Ти економски критеријуми, познати као критеријуми конвергенције, или Мастрихтски критеријуми, који „морају“ бити испуњени су:
· Стопа инфлације, мерена индексом потрошачких цена, у земљи која приступа монетарној унији не сме бити већа од 1,5 процентна поена у односу на просек стопа инфлације у три земље Европске уније са најнижом стопом инфлације;

· Буџетски дефицит не сме да прелази 3 % бруто домаћег производа дате земље;

· Јавни дуг не сме бити већи од 60% бруто домаћег производа дате земље;

· Граница одступања валута од ± 15% , предвиђена ЕРМ 2 (Exchange rate mechanism) током две године пре увођења трећег степена Европске монетарне уније, без девалвације своје валуте у односу на друге валуте земаља Европске уније;

· Дугорочне номиналне каматне стопе током године не смеју да одступају више од 2 процентна поена у односу на каматне стопе у три земље Европске уније са најнижим каматним стопама.
Испитивање испуњености критеријума конвергенције почетком 1998, а на основу података за 1997. годину показало је да су услов стабилности цена задовољиле све земље осим Грчке. Најнижу стопу инфлације су забележиле Аустрија (1,1%), Француска (1,2%) и Ирска (1,2%). Инфлацију нижу од референтне вредности (2,7%) имале су све земље чланице, изузев Грчке, која је упркос значајном обарању инфлације са 14,2% у 1993. године на 5,5% у 1998. години остала изван поменутог критеријума. Буџетске дефиците испод референтне вредности имало је 11 земаља чланица, тј. све осим Грчке. Критеријум јавног дуга испуниле су Луксембург, Француска и Финска. Однос јавног дуга према БДП у Немачкој је износио 61,3%, али са тенденцијом опадања, па је прихваћено да је критеријум испуњен. У Шпанији је овај показатељ износио 68,8%, Белгији 122,2%, Ирској 66,3%, Италији 121,6%, Холандији 72,1%, Аустрији 66,1%, Португалији 62,0%, Шведској 76,6%, Грчкој 108,7%. Што се тиче критеријума учешћа у механизму девизног курса у оквиру ЕМС током најмање две последње године испуниле све земље чланице, осим Грчке и Шведске, док су критеријум усклађености дугорочних каматних стопа испуниле све земље осим Грчке. Просечна дугорочна каматна стопа обрачуната на основу просечних каматних стопа у Француској, Аустрији и Ирској, које су оствариле најниже каматне стопе, износила је 5,8%. Изнад референтне вредности од 7,8% је била само Грчка са каматном стопом од 9,8%. Подаци су још убедљивији ако се узме у обзир и 1996. година, при чему су земље још мнного удаљеније од испуњења свих дефинисаних критеријума, што указује на велику улогу коју је добило „креативно књиговодство“. 
Сам процес приступања је детерминисан процедурама, али успех тог процеса зависи од резултата остварених пре добијања самог чланства. Прерано приступање Унији може имати више негативних ефеката не само на земљу чланицу, већ и Унију у целини. С тога је као главни циљ у овом истраживању постављено одређење оптималног момента приступања Србије Европској унији са аспекта достизања нумеричких вредности економских параметара који су се показали као кључни индикатори оптималности момента прикључења Унији. За потребе анализе формирана је база података о динамици групе макроекономских и макрофинансијских показатеља за државе чланице Европске уније и за групу земаља које нису чланице Европске уније, за период чланства и период који му претходи, и тестиран је њихов значај за економске ефекте економских интеграција. Економетријском обрадом података одређене су критичне вредности индикатора који могу указати на (не) повољан утицај економских интеграција на привредни развој и земље чланице и Уније као целине. Примењеним економетријским моделом су добијени резултати нумеричких вредности кључних индикатора достигнутог степена економске развијености и стабилности, који држави гарантују позитивне ефекте од економских интеграција. На тај начин се преко квантификовања макроекономских индикатора одређује најповољнији тренутак приступања Србије Европској унији, са аспекта максимирања позитивних и минимизирања негативних ефеката економских интеграција.  Примењена РОЦ крива представља новину у анализи економских критеријума земаља које претендују да постану чланице Европске уније, а потом и Европске монетарне уније. На путу европских интеграција први корак за нове чланице је приступање Европској унији, у раду је акценат стављен на дефинисање нумеричких вредности макроекономских индикатора који су се показали као статистички значајни индикатори чланства у Европској унији.

ПРЕГЛЕД ЛИТЕРАТУРЕ
Европска унија представља покушај интеграције различитих националних економија, до тада невиђених размера, кроз процес усаглашавања економских политика у предприступном периоду. ЕУ функционише на принципима који осигуравају и омогућавају њено даље проширење само за оне чланице које су у стању да докажу да могу функционисати на истим принципима, а који се тичу поштовања свих стандарда и правила ЕУ, добијања сагласности од институција ЕУ и земаља чланица ЕУ, као и сагласности својих грађана исказану на један од могућих начина (у парламенту или на референдуму) (Еuropean Commission, 2014). Сама идеја настанка и формирања монетарне уније на подручју Европе је базирана на теорији оптималног валутног подручја, а критеријуми конвергенције своје упориште су пронашли у критеријумима увођења заједничке валуте. Анализом теорије оптималног валутног подручја (Мандел, 1961) и њиховим поређењем са критеријумима из мастрихта (Споразум из Мастрихта (Мааstricht Treaty), 1992) показују да ЕМУ не представља оптимално валутно подручје (Маринковић, Шаботић, 2013). Процес приступања Европској унији треба сагледати и кроз компарацију предности и недостатака фиксног и варијабилног девизног курса. По Стокману (Stockman, 1999), фиксни курс ће имати предност за нације са сличним економском структуром које даље прате слични егзогени шокови. С друге стране, нације са различитом економском структуром које су изложене углавном специфичним шоковима треба да имају флуктуирајући курс, који им омогућава да монетарну политику користе за шири спектар домаћих економских циљева. Главни недостатак фиксираног курса је чињеница да се њиме може изазвати несклад измену стабилног номиналног курса и разлика између инфлација у земљи и држави референтне валуте, што, у случају спекулативног удара, у крајњем случају доводи до распада валутног режима и валутне кризе. С друге стране, флуктуирајућем курсу се обично замера да знатно осцилира одражавајући углавном нефундаменталне утицаје, тако да креира непотребну нестабилност, неизвесност и вероватно држи валуту у зони сталне прецењености или потцењености. Слично претходним, и каснији радови (Чин и Веи (Chinn, Wei), 2008) изгледа стоје у контрадикцији са Фридмановом (Friedman, 1953) тврдњом о предности флексибилних девизних курсева. Аутори су утврдили да неравнотеже у билансу текућих трансакција у оквиру флексибилних режима нису ништа мање истрајна појава, него што су у оквиру режима фиксног девизног курса. Они су такође пружили једноставно објашњење: док флексибилност номиналних девизних курсева може допринети променљивости реалног девизног курса, чини се да не доприноси стварном прилагођавању реалног девизног курса, у смислу да не чини реални девизни курс више склоним да осцилира око своје фундаменталне вредности. Ако је ово тачно, то би значило подривање емпиријске основе Фридмановог (Friedman, 1953) аргумента (Гоч (Ghoch) et al., 2010). Традиционална теорија оптималног валутног подручја пружила је први значајнији увид у проблематику, али је иза себе једино оставила сужен и неактуелан оквир за анализу оптималних компетенција у економској и монетарној сфери које треба оставити датом географском домену (Монгели (Мongelli), 2002, стр. 13). Значајан допринос „нове” теорије настао је и заокретом са статичког на динамички аналитички оквир. Традиционална теорија оптималног валутног подручја (ОВП) полази од тога да извесне држави или региону инхерентне економске одлике, само подручје предиспонирају као оптималног следбеника режима фиксног или флексибилног девизног курса. Не спорећи овај правац детерминисаности, у новијим радовима уочава се да сам избор девизног режима може повратно утицати на исте релевантне економске одлике. Тиме, једном учињен избор може временом постати одрживо решење, иако то тако није изгледало у моменту када је избор учињен. Ова правилност је данас позната као хипотеза ендогености ОВП критеријума. Она баца сенку на начин размишљања карактеристичан за традиционалну ОВП теорију. Мада не доводи у питање саме основе академске аргументације карактеристичне за традиционалну ОВП теорију, свакако осветљава нека практична питања монетарних интеграција. Најпре, многи, ако не и сви традиционални ОВП критеријуми, нису једном за свагда дате економске одлике региона. Они мање или више реагују на мере економских и других политика, па се на њих лакше може утицати и лакше их је подешавати и прилагођавати уколико је држава већ интегрисана, јер тада држава може рачунати и на извесну екстерну помоћ и инструменте који би успешну примену неопходних структурних реформи учиниле извеснијом (Емерсон (Emerson) et al., 1992). Карас (Karras) и Стокес (Stokes) (2001) су истраживали како два конкретна критеријума, релативна величина шокова у обиму економске активности и њихова синхронизованост, временом еволуирају, и то на примеру тринаест држава Европске уније. Нашли су недвосмислене доказе да су они критеријуми ОВП који су подвргнути тесту временом трпели промене. Разматрајући искључиво спољнотрговинску повезаност, Фрeнкел (Frankel) и Роуз (Rose) (2002) тестирали су какве перформансе показују ригидни девизни режими (валутне уније и валутни одбори) у поређењу са режимима флексибилног девизног курса. Утврдили су да у погледу нивоа спољнотрговинске размене и дохотка ригидни режими надмашују флексибилне. Статистичком изолацијом потенцијалног утицаја великог броја географских и политичких обележја, аутори су утврдили да валутне уније утростручују трговинску размену измену чланица, и то без икаквих доказа да раст размене унутар уније долази као последица преузимања, односно смањења трговинске активности са државама које нису чланице. Сличне резултате налазимо и код Френкел и Роуз (1997; 1998), који су утврдили статистички значајну позитивну повезаност степена корелисаности доходка и спољнотрговинске интегрисаности. Раст спољнотрговинске размене између држава смањује јаз између привредних циклуса и тиме умањује важност шокова асиметричног утицаја, који се оцењују најзначајнијим трошком монетарне интеграције. Након овог рада, уследили су бројна друга истраживања чији су резултати недвосмислено потрепљивали поменуту хипотезу ендогености. Силвестре (Silvestre) и Мендонза (Mendonça) (2007) су на случају Португалије утврдили прилично очигледну узајамну зависност између синхронизације привредног циклуса и интензитета спољне трговине. Мек Кинонови (McKinnon, 1963) аргументи у вези са отвореношћу привреде као критеријумом даље су развијани код Рићи (Ricci, 1997). Овај аутор није утврдио постојање јасног ефекта повећања отворености привреде на нето користи од интеграције. Мада уклањање трансакционих трошкова који прате размену валута има јасан позитиван ефекат, спољнотрговински шокови могу имати управо супротан, тј. негативан ефекат, уколико су у мањем степену корелисани. Управо због оваквих налаза извесни аутори заговарају реформулисање теоретских критеријума који би требало да квалификују неку државу у групу којој одговара напуштање монетарне независности. Фрeнкел (2005, стр. 16), на пример, наглашава:

„да би довољна била подршка од суседних држава за интеграцију, масовна употреба резервне валуте код приватних трансактора, снажна трансмисија промена у девизном курсу на домаће цене, и посебно, изражена потреба за увозом монетарне стабилности”.
МЕТОДОЛОГИЈА ИСТРАЖИВАЊА
Приступање Европској унији је процес у коме сваки наредни корак треба да буде добро испланиран, и то првенствено са временског аспекта, односно дужина трајања сваке фазе у процесу приступања треба да буде што егзактније одређена. Егзактност се може остварити уколико су предвиђања базирана на квантитативним макроекономским и макрофинансијским показатељима у земљама које јесу чланице Европске уније, као и у онима које претендују да постану чланице исте, а да се потом уочене тенденције њиховог кретања искористе за дефинисање динамике приступања Србије Европској унији. У складу са тим, основни циљеви спроведеног истраживања су: 

· Праћење кретања одабраних економских индикатора за дужи временски период у земљама чланицама ЕУ и онима које нису чланице, као у дефинисање оних варијабли које би могле да послуже као индикатори чланства у Европској унији, а потом и Европској монетраној унији;

· На основу издвојених варијабли, утврдити ниво чије се достизање може означити као најповољнији тренутк приступања Србије ЕУ и ЕМУ;

· Након достизања утврђеног нивоа, могу се очекивати позитивни ефекти приступања ЕУ, као и избегавање негативних сценарија оних земаља које су прерано, у смислу недовољне припремљености, постале чланице ЕУ и ЕМУ.

Сврха истраживања је да укаже на неопходност примене адекватне економске политике земље која жели да постане чланица ЕУ, не само са аспекта испуњених критеријума конвергенције дефинисаних од стране ЕУ, већ на основу искуства земаља које су прошле кроз исти процес прилагођавања утврдити квантитативне врености економских варијабли које су карактеристичне за земље чланице ЕУ и чијем достизању потенцијални кандидати треба да теже. 
Статистичка анализа је базирана на примени униваријантне и мултиваријантне линеарне регресионе анализе, као и РОЦ (Receiver Operating Characteristic) крива, са циљем да се укаже на могућности које нуди РОЦ анализа у економским интерпретацијама резултата, веома популарног статистичког модела у другим наукама са могућношћу графичког приказивања добијених резултата. РОЦ крива је графичка техника која је више од 30 година веома популарна, посебно у лабораторијској медицини. Примена ове технике је започела током Другог светског рата за евалуацију лажно позитивних и стварно позитивних сигнала на екрану радара. Касније је адаптирана од стране радиолога и лабораторијских научника за евалуацију сензитивности и специфичности у медицини. 
АНАЛИЗА ПОДАТАКА
За анализу су коришћени подаци за 40 земаља, 27 земаља чланица ЕУ (Аустрија, Белгија, Бугарска, Кипар, Чешка, Данска, Естонија, Финска, Француска, Немачка, Грчка, Мађарска, Ирска, Италија, Латвија, Литванија, Луксембург, Малта, Холандија, Пољска, Португалија, Румунија, Словачка, Словенија, Шпанија, Шведска, Велика Британија) и 13 земаља које нису чланице Европске уније, али са тенденцијом приступања (Србија, Хрватска
, Црна Гора, Швајцарска, Босна и Херцеговина, Македонија, Белорусија, Молдавија, Украјина, Азербејџан, Грузија, Арменија, Албанија) у периоду од 1997-2013. Варијабле коришћене у анализи имају своје полазиште и у критеријумима конвергенције, али првенствено су одабрани као најзначајнији макроекономски индикатори који дају увид у ниво економске развијености посматраних земаља. Анализом су обухваћени: БДП (у милионима евра); БДП по грави становника, изражено паритетом куповне моћи (ПКМ); раст реланог БДП; каматне стопе, стопе инфлације, стопе незапослености; девизни курс; токови новца (cash flows); висина јавног дуга; биланс текућег рачуна (% БДП); популација; директне инвестиције у иностранству (% БДП); обим спољне трговине (извоз плус увоз, % БДП); раст БДП per capita (годишње процентуалне промене). Извор података су статистичка база Европске уније (Eurostat) и статистичка база Светке банке (Wоrld Bank Data). Суштина анализе је идентификовање оних варијабли које су се показале као најзначајнији индикатори чланства у Европској унији. Њихово квантитативно одређење ће послужити као основа за одређивање оптималног момента приступања Србије Европској унији. 
Унивријантна и мултиваријантна регресиона анализа
Регресиона анализа служи за утврђивање интензитета промена зависно променљиве варијабле које су повезане са променама независно променљивих варијабли. Регресионим моделом је могуће утврдити везу, односно повезаност између зависне и независне варијабле, и то на начин да се може одредити колику промену зависне (категоријске) варијабле изазива промена независне варијабле. Логистичка регресија омогућава испитивање модела за предикцију категоријских исхода, са две или више категорија. Бинарна логистичка регресија се користи да се испита зависност једне бинарне променљиве од једне или више независних променљивих. Обично се узима да су вредности бинарне променљиве 0 и 1. Независне променљиве могу да буду нумеричке и категоријске. Те променљиве се називају предикторске променљиве, јер се помоћу њих предвиђа вероватноћа да бинарна променљива добије вредност 1. Једначина бинарне логистичке регресије је:

где је p вероватноћа да бинарна променљива добије вредност 1, a0, a1, a2, ..., an су непознати коефицијенти, који треба да се одреде. Из претходне једначине се добија:

Циљ примене претходно описаних статистичких метода је да се, преко униваријатне и мултиваријантне регресионе анализе идентификују варијабле које имају највећи утицај на промену категоријске варијабле (чланство у ЕУ), да би се преко тих варијабли добила критична вредност (cut off) применом РОЦ криве. Униваријантном бинарном регресијом је потврђено да на чланство у ЕУ значајно утиче биланс текућег рачуна (као % БДП) (p = 0,018 < 0,05). Количник шансе (оdds ratio) је 1,194 (1,031-1,384), што значи да његово повећање за један повећава шансу да земља буде чланица ЕУ за 19,4%. Бруто домаћи производ per capita (ЕУ27=100) униваријантном бинарном логистичком анализом показује значајан утицај на чланство у ЕУ (p = 0,002 < 0,05). Колични шансе је 1,060 (1,022 – 1,099), што значи да његово повећање за 1 повећава шансу да земља буде чланица ЕУ за 6%. И када се посматрају апсолутни износи БДП по глави становника, изражени паритетом куповне моћи у америчким доларима, униваријантна логистичка регресиона анализа даје сличне резултате. Због добијања прецизнијих резултата, креирана је нова варијабла (добијена дељењем апсолутних вредности са 1000), и за њу је потврђен утицај који је статистички значајан на чланство у ЕУ (p = 0,003 < 0,05). Количник шансе је 1.228 (1.177 – 1.282), што значи да његово повећање за једну хиљаду, повећава шансу да земља буде чланица ЕУ за 22,8%.

Након примењене униваријантне бинарне логистичке анализе и издвајања оних варијабли које појединачно утичу на чланство у ЕУ, примењена је мултиваријантна регресиона анализа, укључивањем тако издвојених варијабли, заједно у модел. Мултиваријантна бинарна логистичка регресија показује да на чланство у ЕУ значајно утиче само БДП по глави становника (p = 0,002 < 0,05). Количник шансе је 1.236 (1.084 – 1.410), што значи да његово повећање за једну хиљаду, повећава шансу да земља буде чланица ЕУ за 23,6%.

Како је БПД пер цапита макроекономска варијабла која показује највећи утицај на чланство у ЕУ, наредна табела показује његове просечне вредности и стандардне девијације за 2013. годину, у зависности од чланства у ЕУ. Од земаља које нису чланице ЕУ, а сличног су достигнутог нивоа економске развијености, вредности БДП пер цапита, према паритету куповне моћи, испред Србије (11.100) су Белорусија (16.100) и Црна Гора (11.900).
Табела 1. Бруто домаћи производ по глави становника, према паритету куповне моћи ($).
	
	Чланице ЕУ
	Земље које нису чланице ЕУ

	Година
	Просечна вредност
	Стандардна девијација
	Просечна вредност
	Стандардна девијација

	1997
	17260,02
	8236,12
	5639,15
	7238,80

	1998
	18145,54
	8641,39
	6063,90
	7474,75

	1999
	19066,70
	9514,64
	6136,68
	7535,81

	2000
	20565,16
	10351,61
	7088,45
	7766,08

	2001
	21483,07
	10324,09
	7387,82
	7899,69

	2002
	22613,02
	10743,05
	7785,54
	8169,24

	2003
	23365,39
	10976,31
	8183,34
	8070,96

	2004
	24702,13
	11539,55
	8914,51
	8311,88

	2005
	25951,97
	11872,77
	9701,18
	8452,26

	2006
	28473,33
	13294,68
	11049,68
	9301,95

	2007
	30431,41
	13956,77
	12307,92
	10125,51

	2008
	31766,79
	13578,59
	13478,53
	10825,23

	2009
	30761,90
	12744,59
	13245,18
	10728,21

	2010
	31628,96
	13447,86
	13663,17
	10957,24

	2011
	31659,26
	13186,57
	13128,57
	11609,97

	2012
	31103,57
	12678,34
	13364,29
	12172,52

	2013
	31341,67
	12987,72
	13657,14
	12494,66


Подаци у претходној табели се односе на кретање просечних вредности БДП по глави становника у земљама чланицама ЕУ, као и оним земљама које се налазе ван ЕУ, а које су обухваћене анализом, по годинама, од 1997-2013. године. У целокупном посматраном периоду бележимо његов раст, како у земљама ЕУ, тако и у земљама које нису чланице ЕУ. Благи пад је забележен 2009. године у обема групама земаља, што је највероватније последице финансијске кризе из 2008. године, која је негативно утицала на све земље. 
Разлика средњих вредности БДП пер цапита (амерички долари) између земаља чланица ЕУ и земаља које се налазе ван ЕУ је статистички значајна (p = 0.000 < 0.005). Просечна вредност БДП per capita у земљама које нису чланице ЕУ  је 13657.14 ± 12494.66, док је у земљама чланицама 31341.67 ± 12987.72. Разлика је још израженија, ако се из анализе искључи Швајцарска. У том случају просечна вредност БДП per capita у земљама које нису чланице ЕУ  је 10492,30 ± 4148,98.
Као што је претходно описано, примењена статистичка метода је линеарна регресиона анализа, чији је резултат линеарна регресиона једначина која омогућава екстраполацију вредности БДП у наредном периоду, који је доведен у везу са годином приступа Европској унији. 
[image: image3.emf]
График 1: Регресиона права за године и БДП по глави становника
Линеарна једначина која показује како у Србији БДП$ зависи од године (коришћењем података од 1997. до 2013. године) је: 

РОЦ Крива
РОЦ крива је графички приказ сензитивности и специфичности за сваки могући гранични скор у координатном систему где су на ординати (y) приказане вредности сензитивности (вероватноћу тачног детектовања присуства особине), а на апсциси (x) вредности специфичности (вероватноћу нетачног детектовања присуства особине), као што је приказано на Слици 1.

Слика 1. РОЦ крива
Свака тачка РОЦ криве представља уређени пар (сензитивност, 1-специфичност) који одговара појединачној вредности променљиве. Када се разматрају резултати одређеног теста у две популације посматраних земаља, нпр. једну популацију успешних земаља и другу неуспешних, ретко се добија потпуно раздвајање између ове две популације. Некада ово раздвајање треба извести на основу вредности непрекидне случајне променљиве (нпр. Величине БДП per capita, кретање каматних стопа, јавног дуга, стопе инфлације, кретања стопе незапослености). Често не постоји праг такав да вредности променљиве изнад (испод) њега значе којој групи (успешна/неуспешна) земља припада. У таквим ситуацијама је потребно да се одреди праг (cut off) који најбоље раздваја две популације. Један од начина да се одреди праг је да то буде она вредност променљиве за коју je производ сензитивности и специфичности максималан. Нека променљива може утолико боље да послужи за тестирање (тачније раздвајање успешних од неуспешних земаља) уколико је површина испод криве (AUROC) већа. Што је површина ближа броју 0,5 променљива је мање погодна као маркер, а што је ближа броју 1, променљива је погоднија као маркер (индикатор).

График 2.  РОЦ крива за БДП по глави становника
Добијени резултати показују да БДП по глави становника може да буде показатељ (маркер) за чланство у Европској унији (area = 0.923, p = 0.000 < 0.005). Као оптимална тачка раздвајања земаља у овако формиране групе (чланице ЕУ и оне које нису чалнице ЕУ) добијена је вредност БДП по глави становника од 17.950 америчких долара. Сензитивност је једнака 0.958 а специфичност 0.929. 
Табела 2. Број земаља у зависности од оптималне тачке раздвајања и чланства у ЕУ 

	
	Није члан ЕУ
	Члан ЕУ

	БДП по глави становника  < 17950
	13
	1

	БДП по глави становника  ≥ 17950
	1
	23


РЕЗУЛТАТИ И ДИСКУСИЈА
Анализирајући 40 земаља, свих 28 земаља ЕУ и 12 земаља које претендују да постану њене чланице, за временски период од 17 година и употребу великог броја макроекономских варијабли, који су своје упориште пронашле и у критеријумима увођења заједничке валуте, и из њих изведених критеријума конвергенције, показало се да је БДП по глави становника статистички значајан индикатор чланства у Европској унији. Дескриптивном статистиком и применом одговарајућег теста за утврђивање постојања разлике између земаља које јесу и оних које нису чланице ЕУ, још неке економске варијабле су показале статистички значајну разлику у вредностима између ове две групе земаља, али је накнадно спроведена униваријантна, а потом и мултиваријантна регресиона анализа издвојила БДП per capita као најзначајнији индикатор који је искоришћен за конструкцију РОЦ криве.
Имајући у виду регресиону једначину која показује како вредност БДП по глави становника зависи од године приступања, заменом вредности БДП по глави становника од 17.950 у претходној једначини (3) добија се да би Србија достигла ниво БДП довољан да се прикључи ЕУ тек у 2026. уколико се настави досадашњи тренд раста. 
Уколико би у наредном периоду биле остварене веће стопе раста БДП по глави становника у односу на претходни период, то би довело и до бржег достизања добијених вредности, а самим тим и до скраћења времена до добијања пуноправног чланства у Европској унији. Суштина европских економских интеграција није у формалном добијању чланства, јер је то само први и неопходан услов, али свакако не и крајњи циљ. Земље кандидати треба да настоје да изврше све неопходне структурне реформе својих националних економија пре самог приступања Унији, да достигну одговарајући ниво економског развоја, израженог кроз БДП по глави становника, да би могле равноправно са осталим чланицама да учествују у јачању позиције Европске уније у светској економији, и избегну негативне последице директне конкуренције водећих економија ЕУ.
ЗАКЉУЧАК
Процеси европских интеграција у свим земљама изазивају велике промене. Оне се односе на неопходност прилагођавања и усаглашавања економских политика земаља чланица Уније. Усаглашавање монетарних политика је своју конкретизацију добило у критеријумима конвергенције, док је изостанак фискалне унификације угрозио ефекте осталих примењених мера. Процес добијања пуноправног чланства у Европској унији је по правилу дуготрајан, исцрпан и није временски ограничен. Тренутак добијања пуноправног чланства је под утицајем бројних фактора, од којих су неки економске природе, али велику улогу имају и фактори који су политичке природе. То се пре свега односи на постојање политичке воље чланица Европске уније за одобравање додатног проширења Уније. Ипак, искуства земаља које су постале чланице Европске уније, као и оних које су се одрекле монетарног суверенитета и прихватиле евро, указују на важност одабира временског тренутка приступања са аспекта достигнутог економског развоја, израженог кроз висину бруто домаћег производа по глави становника. 

На основу анализе података за 40 земаља које су послужиле за идентификовање кључних економских индикатора, чије нумеричке вредности могу да послуже као показатељ оптималног момента приступања Унији, добијена је вредност БДП по глави становника  (израженог паритетом куповне моћи) од 17.950 америчких долара. Иако је вредност БДП по глави становника у Србији још увек далеко од овог нивоа, добијене вредности треба да укажу на важност наставка неопходних структурних реформи у циљу остварења већих стопа раста БДП. А примењеном регресионом анализом је оцењено да ће Србија, уколико се настави досадашњи тренд развоја, ову вредност достићи 2026. године. 

DODATAK

Табела А1. Описна статистика узорка
	BDP per capita (PKS)
	EU članstvo
	N
	Aritmetička sredina
	Standardna devijacija
	Standardna greška arit. sredine

	
	Izvan EU 
	14
	13657,14
	12494,65
	3339,33

	
	EU članovi
	24
	31341,66
	12987,71
	2651,10


Табела А2. Резултати линеарне регресионе анализе
	
	B
	Стандардна грешка
	Wald
	Степена слободе
	значајност
	Exp(B)
	95% интервал поузданости за EXP(B)

	
	
	
	
	
	
	
	Доња граница
	Горња граница

	Корак 1a
	BalanceinpercentofGDP
	0,178
	0,075
	5,583
	1
	0,018
	1,194
	1,031
	1,384

	
	Constant
	1,531
	0,536
	8,160
	1
	0,004
	4,625
	
	


	
	B
	Стандардна грешка
	Wald
	Степена слободе
	значајност
	Exp(B)
	95% интервал поузданости за EXP(B)

	
	
	
	
	
	
	
	Доња граница
	Горња граница

	Корак 1b
	GDP27
	0,058
	0,019
	9,740
	1
	0,002
	1,060
	1,022
	1,099

	
	Constant
	-3,116
	1,156
	7,271
	1
	0,007
	0,044
	
	


	
	B
	Стандардна грешка
	Wald
	Степена слободе
	значајност
	Exp(B)
	95% интервал поузданости за EXP(B)

	
	
	
	
	
	
	
	Доња граница
	Горња граница

	Корак 1b
	GDP_1000
	0,206
	0,022
	89,811
	1
	0,000
	1,228
	1,177
	1,282

	
	Константа
	-2,731
	0,334
	66,693
	1
	0,000
	0,065
	
	


a. Променљива укључена у првом кораку: BalanceinpercentofGDP.
b. Променљива укључена у првом кораку: GDP_1000.

Table A3. T-test nezavisnosti uzorka
	
	Левенов тест једнакости варијансе
	Т-тест једнакости аритметичких средина

	
	F
	Значајност
	t
	Степена слободе
	Значајност (обострано)
	Разлика у срединама
	Разлика стандардне грешке
	95% интервал поузданости разлике

	
	
	
	
	
	
	
	
	Доња граница
	Горња граница

	БДП per capita (ПКM) 
	Претпостављена једнакост варијанси
	0,59
	0,44
	-4,10
	36,00
	0,00
	-17684,52
	4308,58
	-26422,73
	-8946,31

	
	Није претпостављена једнакост варијанси
	
	
	-4,14
	28,21
	0,00
	-17684,52
	4263,74
	-26415,40
	-8953,64


REZIME

Процес прикључења Европској унији је у великој мери вођен јасним и детаљно развијеним процедурама, па на први поглед може изгледати као да у целокупном процесу нема превише простора за креативно деловање националних монетраних власти. Међутим, обзиром на трајање овог процеса, редослед корака и припремне радње постају важан аспект укупног процеса, који остаје у надлежности држава кандидата. На неке фазе интеграција се данас гледа са много више скепсе него деценију пре. Ово се пре свега односи на приступање чланица Европској монетарној унији. За разлику од раније доминантног, готово догматског, става да монетарна интеграција представља кулминацију овог процеса, данас се све више на ову фазу интеграције гледа као на независну одлуку, коју треба донети на бази објективне научне анализе предности и недостатака. 

Процеси европских интеграција у свим земљама изазивају велике промене. Оне се односе на неопходност прилагођавања и усаглашавања економских политика земаља чланица Уније. Усаглашавање монетарних политика је своју конкретизацију добило у критеријумима конвергенције, док је изостанак фискалне унификације угрозио ефекте осталих примењених мера. Процес добијања пуноправног чланства у Европској унији је по правилу дуготрајан, исцрпан и није временски ограничен. Тренутак добијања пуноправног чланства је под утицајем бројних фактора, од којих су неки економске природе, али велику улогу имају и фактори који су политичке природе. То се пре свега односи на постојање политичке воље чланица Европске уније за одобравање додатног проширења Уније. Ипак, искуства земаља које су постале чланице Европске уније, као и оних које су се одрекле монетарног суверенитета и прихватиле евро, указују на важност одабира временског тренутка приступања са аспекта достигнутог економског развоја, израженог кроз висину бруто домаћег производа по глави становника. 

С тога је веома важно за сваку од будућих земаља чланица одређење оптималног момента приступања Европској унији, а потом и Европској монетраној унији, са аспекта минимизирања трошкова прилагођавања, и максимирања користи од будућег чланства. Циљ рада је одређивање оптималног момента уласка Србије у Европску унију, са економског аспекта, односно достизања нумеричких вредности кључних макроеономских података који су се издвојили као најзначајнији индикатори у овом процесу.
Статистичка анализа је базирана на примени униваријантне и мултиваријантне линеарне регресионе анализе, као и РОЦ (Receiver Operating Characteristic) крива, са циљем да се укаже на могућности које нуди РОЦ анализа у економским интерпретацијама резултата, веома популарног статистичког модела у другим наукама са могућношћу графичког приказивања добијених резултата.

На основу анализе података за 40 земаља које су послужиле за идентификовање кључних економских индикатора, чије нумеричке вредности могу да послуже као показатељ оптималног момента приступања Унији, добијена је вредност БДП по глави становника  (израженог паритетом куповне моћи) од 17.950 америчких долара. Иако је вредност БДП по глави становника у Србији још увек далеко од овог нивоа, добијене вредности треба да укажу на важност наставка неопходних структурних реформи у циљу остварења већих стопа раста БДП. А примењеном регресионом анализом је оцењено да ће Србија, уколико се настави досадашњи тренд развоја, ову вредност достићи 2026. године.
( Рад је део истраживања обављеног у оквиру пројеката са евиденционим бројевима ОИ 179015 и 35026, финансираних од стране Министарства просвете, науке и технолошког развоја Републике Србије.


� Упркос томе што је Хрватска постала чланица ЕУ јула 2013. године, сврстана је као земља изван ЕУ, јер су сви показатељи узети у разматрање за период када она ова држава није била чланица ЕУ. 

